DA Den Europæiske Unions Tidende C 138/53

Sag anlagt den 4. februar 2015 — Amitié mod EACEA

(Sag T-59/15)

(2015/C 138/71)

Processprog: engelsk

Parter

Sagsøger: Amitié Srl (Bologna, Italien) (ved advokat D. Bogaert)

Sagsøgt: Forvaltningsorganet for Undervisning, Audiovisuelle Medier og Kultur (EACEA)

Sagsøgerens påstande

— Den sag, der er anlagt mod EACEA, antages til realitetsbehandling.

— Det fastslås, at den af EACEA tilsendte beslutning dateret 26. november 2014 ikke er retligt grundet, og som følge deraf annulleres alle de foranstaltninger, som EACEA har truffet mod sagsøgeren, øjeblikkeligt.

— Det fastslås, at den debetnota med nr. 3241415195 på 9 41 310,38 EUR, som EACEA har tilstilet sagsøgeren, ikke er skyldig.

— EACEA tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har med denne stævning i henhold til artikel 256 TEUF og 272 TEUF anmodet Retten om at fastslå, at EACEA’s beslutning af 26. november 2014, der opregner foranstaltninger truffet mod AMITIE efter den undersøgelse, der blev foretaget af Det Europæiske Kontor for Bekæmpelse af Svig (OLAF), er ugrundet.

Til støtte for søgsmålet har sagsøgeren fremsat to anbringender.

1. Første anbringende om, at de vedtagne foranstaltninger mod sagsøgeren er ubegrundede. — Manglende opfyldelse af de betingelser, der er fastsat for anvendelsen af foranstaltningerne: Tilsidesættelse af bestemmelserne i forordning nr. 2988/1995 (1) og af proportionalitetsprincippet. — Tilsidesættelse af de kontraktmæssige bestemmelser og uretmæssig anvendelse af forordning nr. 966/2012 (2) og forordning nr. 1268/2012 (3). Ingen af de foranstaltninger (som er indeholdt i EACEA’s beslutning dateret 26. november 2014), som er iværksat imod sagsøgeren, er retligt begrundede. Endvidere ville tilbagesøgning af alle de beløb, som sagsøgeren er blevet tildelt, udgøre et misbrug af rettigheder og ugrundet berigelse af EACEA.

2. Andet anbringende om OLAF’s undersøgelsers og konklusioners manglende gyldighed (tilsidesættelse af kontraktbestemmelser og de anvendelige forordninger). — De undersøgelser, OLAF har foretaget, overholdt ikke forordning nr. 883/2013 (4) og/eller de almindelige principper, der finder anvendelse på sagen. — Da EACEA’s beslutning er baseret på de konklusioner, OLAF nåede efter sine undersøgelser, påvirker den manglende retmæssighed, som OLAF’s undersøgelser og rapport er behæftet med, nødvendigvis EACEA’s beslutning.

(1) Rådets forordning (EF, Euratom) nr. 2988/95 af 18.12.1995 om beskyttelse af De Europæiske Fællesskabers finansielle interesser.

(2) Europa-Parlamentets og Rådets forordning (EU, Euratom) nr. 966/2012 af 25.10.2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002.

(3) Kommissionens delegerede forordning (EU) nr. 1268/2012 af 29.10.2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget.

(4) Europa-Parlamentets og Rådets forordning (EU, Euratom) nr. 883/2013 af 11.9.2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999.